Les administracions públiques estan "preparant" les "mesures" necessàries per afrontar les possibles vagues a l'aeroport del Prat durant els mesos d'estiu. Això és el que ha assegurat la delegada del govern espanyol a Catalunya, Teresa Cunillera, que ha dit que, entre altres mesures, ja s'estan "preparant" serveis mínims i els "reforços" que es puguin necessitar en cas que les aturades convocades pels treballadors de Ryanair i Iberia s'acabin produint. D'altra banda, Cunillera ha dit que les cues són un "tema puntual" i les ha atribuït a l'elevada "estacionalitat" de l'aeroport, no a la manca de personal.  En una atenció als mitjans després de la reunió de la comissió de seguiment de l'aeroport, Cunillera ha dit que encara hi ha temps perquè es desconvoquin les vagues, però ha remarcat que les administracions ja s'estan "preparant" per a un escenari en el qual s'acabin produint. Amb tot, la delegada del govern espanyol a Catalunya ha remarcat que encara hi ha temps perquè els sindicats i l'empresa arribin a un acord i es desconvoquin les aturades.     Per la seva banda, el conseller de Territori i Sostenibilitat, Damià Calvet, ha dit que l'aeroport està "més preparat que en ocasions anteriors" per afrontar la temporada d'estiu i que les companyies també estan "més preparades per afrontar les possibles eventualitats". Calvet ha anunciat la posada en marxa, a través de l'Agència Catalana del Consum, d'un protocol per "facilitar" que els usuaris puguin presentar les seves reclamacions i "fer valer els seus drets". Es tracta d'una iniciativa periòdica, segons ha dit el conseller de Territori, que ha de "permetre que l'aeroport funcioni més i millor".    El primer tinent d’Alcaldia de l’Ajuntament de Barcelona, Gerardo Pisarello, ha assegurat que les imatges de cues i retards a l'aeroport que es van produir els estius passats "preocupen molt" i "no es poden tornar a repetir" perquè perjudiquen la "reputació" de la ciutat de Barcelona. Pisarello ha emplaçat tant les companyies com les administracions a tenir més "transparència" per "oferir informació a la ciutadania" quan es produeixin afectacions a l'aeroport.  Després de la reunió de la comissió de seguiment de l'aeroport, les tres administracions han subratllat el seu "compromís" per tal que tot "vagi bé aquest estiu" i s'han emplaçat a reunir-se en un període curt de temps per abordar el funcionament de la infraestructura.

Summary: L'aeroport del Prat "prepara" serveis mínims i els "reforços necessaris" per afrontar les vagues d'aquest estiu


El Jutjat d'instrucció 1 de Girona ha citat a declarar com a investigats aquest dijous tres activistes més del col·lectiu La Forja per suposats delictes de coaccions i danys arran de els protestes del 25 de març davant la subdelegació del govern espanyol a Girona. A les dotze del migdia, membres del col·lectiu La Forja Jovent Revolucionari del Gironès s'han concentrat a les portes dels Jutjats de Girona amb la pancarta 'Si toquen el jovent combatiu, ens toquen a totes'. No són els únics investigats per aquests fets, el jutjat ja va citar a finals de juny un altre membre de La Forja, que va optar per desobeir i el van acabar detenint el 2 de juliol. La Forja denuncia l'estratègia de repressió contra el jovent independentista i l'ús de fitxers policials per identificar els denunciats, perquè cap agent els va identificar davant la subdelegació.

Summary: El jutjat investiga tres activistes més per coaccions i danys per les pintades a la seu del govern espanyol a Girona


L'Audiència de Girona ha jutjat aquest dimecres un acusat que s'enfronta a 10 anys de presó per apunyalar un veí a la sortida d'un col·legi electoral de Figueres el 20 de desembre del 2015, el dia que es van celebrar les darreres eleccions generals. Fiscalia i acusació particular sostenen que el processat, que havia tingut discussions prèvies amb el veí, va començar a insultar i perseguir la víctima pel carrer Josep Carner. Uns metres més enllà, el va acabar empentant i fent-lo caure a terra, on li va propinar diversos cops de puny i el va agredir amb un "objecte punxant". L'acusat nega el relat, assegura que no duia cap tipus d'arma blanca i que va ser la víctima qui primera se li va "llançar a sobre". "Només ens vam barallar a terra", ha afirmat.

Summary: S'enfronta a 10 anys de presó per apunyalar un veí a la sortida d'un col·legi electoral a Figueres


Un total de 1.870 joves a la demarcació de Lleida s'han beneficiat del programa de Garantia Juvenil implementat pel departament de Treball, Afers Socials i Famílies a través del Servei d'Ocupació de Catalunya (SOC). D'aquests, 917 han trobat feina en l'últim any i la resta s'han inscrit per exemple en algun curs formatiu. Ho ha explicat la consellera de Treball, Afers Socials i Famílies, Dolors Bassa, durant la celebració de la Trobada amb les entitats de Garantia Juvenil de Lleida que s'ha fet al Centre d'Innovació i Formació Ocupacional (CIFO) Lleida. Bassa ha reclamat a l'Estat que faciliti l'accés dels joves als programes de Garantia Juvenil per reduir l'atur perquè no perillin fons europeus. La consellera també ha explicat que als programes hi poden accedir joves de fins a 30 anys i que a Lleida hi ha actualment 60 programes que funcionen en 114 municipis de la demarcació. A Catalunya, s'hi ha destinat del 2014 fins al 2020 241 milions d'euros, dels quals un 7% s'han invertit a Lleida.

Summary: Més de 900 joves han trobat feina a Lleida en un any a través del programa de Garantia Juvenil del Govern


L'incendi, controlat passada la mitjanit, no ha causat ferits ACN Granollers.-Els Bombers de la Generalitat han extingit aquest divendres a la matinada l'incendi en la pila de ferralla, d'uns 300 metres quadrats, d'una empresa de Granollers. Segons han informat, el foc, que no va causar ferits, va començar a un quart i mig de nou del vespre d'aquest dijous a l'exterior de les instal·lacions de Ferralles Batlle, situada a la carretera de Granollers a Montmeló. Els Bombers van estabilitzar les flames a dos quarts d'onze de la nit després també d'anar removent la ferralla i van donar l'incendi per controlat tres hores més tard. Al lloc, hi van arribar a treballar fins a una vintena de dotacions, l'última de les quals s'ha retirat a dos quarts de sis del matí.

Summary: Els Bombers extingeixen un foc en una pila de ferralla de 300 metres quadrats d'una empresa de Granollers


El cap de llista del PPC retreu indirectament a Pablo Iglesias la indumentària durant la celebració del dia de la Constitució: “Semblava que anés d’excursió o que anés al gimnàs” ACN L'Hospitalet de l'Infant.-“No deixa de cridar-me l’atenció que Carme Chacón digui el mateix que Maduro: Rajoy, ves-te’n, ets el culpable de tots els mals”. Així ho ha dit el cap de llista del PPC a les eleccions del 20-D, Jorge Fernández Díaz, en un acte a l’Hospitalet de l’Infant. “Em crida l’atenció que hi hagi el paral·lelisme com a mínim en les expressions”, ha insistit. També ha tingut paraules de retret, implícitament, per al líder de la formació morada, Pablo Iglesias. N’ha qüestionat la indumentària durant la celebració del dia de la Constitució al Congrés. “Hi ha unes normes de convivència;  [...] un semblava que anés d’excursió o que anés al gimnàs”, li ha recriminat sense citar-lo directament.

Summary: Fernández Díaz es mostra sorprès perquè Chacón atribueix a Rajoy “tots el mals” tal com ho fa Maduro


El 'Misteri de la Llum' és una llegenda manresana que explica com una llum provinent de Montserrat va irrompre pels vitralls de l'antiga església del Carme el 21 de febrer de 1345. Aquest fet que va provocar que es posés fi a l'excomunió que pesava sobre la ciutat. Ara, la llegenda inspirarà l'espectacle 'Lux Mundi' que, el 15 de desembre, posarà punt final a tot un any d'actes per commemorar la Capitalitat de la Cultura Catalana a Manresa. Dos dels seus organitzadors, Gerard Domínguez i Gabriel Casanova, han explicat que es tracta d'un espectacle fet expressament per a la Seu. De fet, per fer-lo possible, han hagut de prendre les mides del temple i fer-li "un vestit a mida". En total, hi haurà prop de 50 punts de llum, que juntament amb la música electrònica i un quartet de corda, donaran forma a un espectacle "únic i irrepetible".  Una interpretació moderna del 'Misteri de la Llum' clourà els actes de la Capitalitat de la Cultura Catalana a Manresa. Serà un espectacle de música i llum a l'interior de la Seu, el temple més important de la capital del Bages, amb aforament per a 400 persones.  L'espectacle comptarà amb prop d'una cinquantena de punts de llum que crearan un fil narratiu basat en la llegenda manresana. Es farà el dissabte 15 de desembre, en set sessions (18.00; 18.45; 19:45; 20:30; 21:15; 22:00; 22:45) de quinze minuts de durada. L'assistència serà totalment gratuïta i es pot fer reserva a través del correu cultura@ajmanresa.cat. O bé, també s'hi podrà anar directament, sense reserva prèvia fins que estiguin ocupades totes les localitats. A hores d'ara, ja hi ha 700 entrades reservades.  Un dels organitzadors de l'espectacle, Gabriel Casanova, ha explicat la dificultat i el laboriós procés que estan duent a terme per fer l'espectacle ja que, per fer-lo possible, s'han hagut de prendre les mides de tota la nau central del temple i "fer-li un vestit a mida". El quartet de corda, format per un violí, un violoncel, una viola i un contrabaix, juntament amb la música electrònica i les llums, faran un espectacle "únic" que, tal com ha explicat Casanova, serà del tot irrepetible.

Summary: Un espectacle de llum i música a la nau central de la Seu acomiadarà Manresa com a Capital de la Cultura Catalana


L’alcalde de Tarragona, Josep Fèlix Ballesteros, ha agraït al grup municipal d’ERC l’oferta d’estabilitat, però davant la petició que expulsi el PP del govern ha recordat que és ell qui posa “les condicions”. Aquest dilluns els republicans han tornat a estendre la mà a Ballesteros i s’han ofert a donar suport als pressupostos del 2019 en defensa de “l’interès” i la “bona imatge” de la ciutat. Després de l’aplicació de l’article 155 i de la sentència del cas Gurtel, però, des d’ERC insisteixen que els populars han de sortir del govern municipal perquè són “un partit estructuralment corrupte” i un exponent de “la involució democràtica”. “Per què si el PP no és digne de governar a Espanya ha de ser digne de governar a Tarragona?”, ha preguntat als socialistes el portaveu dels republicans, Pau Ricomà. De moment, el batlle ha reiterat que el trencament del pacte no està sobre la taula i que, en qualsevol cas, aquesta és una decisió que li correspondrà prendre a ell. El grup municipal d’ERC ha tornat a demanar al PSC trenqui el pacte amb el PP a l’Ajuntament de Tarragona. Segons ha afirmat en roda de premsa el seu portaveu, Pau Ricomà, els populars no mereixen estar al govern per la seva “condemna per corrupció”, per l’impuls de mesures “d’involució democràtica” i per haver optat per la “repressió”.  Per tal de garantir l’estabilitat al consistori, Ricomà ha garantit que s’ofereixen a negociar els pressupostos del 2019 “de manera generosa” amb els socialistes. “Seguirem votant diferent del PSC en totes aquelles coses que ens separen, però si volen estabilitat i el gran escull que tenen són els pressupostos, els ho posarem fàcil”, ha admès.  Segons els republicans, “si l’alcalde fos políticament prou generós i pensés en els ciutadans, en la ciutat i en la imatge de Tarragona estendria la invitació a d’altres partits de tradició democràtica”. “Tarragona no es mereix tenir al govern un partit estructuralment corrupte i, si Ballesteros és d’esquerres i pensa que el PP, per tema de falta de virtuts democràtiques, no pot governar l’Estat, ha de saber interpretar que aquesta gent no ha de poder governar Tarragona”, ha conclòs Pau Ricomà. L’alcalde no vol condicions Per la seva banda, l’alcalde de Tarragona, Josep Fèlix Ballesteros, ha agraït als republicans el seu “canvi d’actitud” i el tarannà “positiu” que ja es va evidenciar en el darrer plenari municipal amb el suport al govern per aparovar una partida de 7 MEUR per a inversions. Tot i això, en relació amb el PP el batlle no vol que li posin condicions. En aquest sentit, Ballesteros defensa que és “un home de paraula”, que no és “inestable” i no canviarà d’opinió d’un dia per l’altre.

Summary: Ballesteros agraeix a ERC l’oferta d’estabilitat però subratlla que és ell qui decidirà si trenca el pacte amb el PP


L'Ajuntament de Badalona ha demanat a la Generalitat que atengui les quatre famílies amb fills que vivien al bloc del passatge de la Torre que es va enderrocar ara fa un any, a les quals el govern municipal ha avisat que aquest dimecres retira les ajudes d'allotjament i manutenció. El consistori ha instat el Govern a donar-los resposta temporalment a través del Centre d'Urgència i Emergències Socials de Barcelona (CUESB). Entre els afectats també hi ha una cinquena família sense menors a càrrec, a qui l'Ajuntament ofereix anar al centre d'acollida municipal per a emergències habitacionals. En canvi, el consistori no dona cap alternativa als ocupes il·legals que vivien en un altre dels sis pisos de l'edifici que es va tirar a terra. Onze mesos després de l'enderroc del bloc per problemes estructurals, l'Ajuntament de Badalona ha xifrat en 300.000 euros les ajudes destinades als afectats. L'alcalde, Xavier Garcia Albiol, ha anunciat aquesta setmana que el consistori deixa de pagar-los l'allotjament i la manutenció argumentant que hi ha altres famílies que també necessiten aquestes ajudes. Ha assegurat que es tracta de fer "justícia social" i evitar "ajudes eternes i vitalícies".

Summary: Badalona demana a la Generalitat que s'encarregui de les quatre famílies amb fills del bloc enderrocat fa un any


El projecte de pressupostos de la Generalitat per al 2020 preveu destinar una inversió de 42,5 MEUR a les comarques de l'Alt Pirineu i Aran. El 95,3% d'aquest serà per als departaments Territori i Salut. Territori s'emporta el 82,1% del global del pressupost amb un total de 34,9 MEUR i Salut el 13,2% amb un import de 5,6 MEUR. Pel que fa als projectes amb una inversió més important destaquen els 10,7 MEUR pel túnel de Tres Ponts i 5,2 MEUR per la carretera C-28, entre Salardú i Baqueira. Projectes com el desplegament de les telecomunicacions no apareixen als pressupostos de l'Alt Pirineu i Aran. La delegada del Govern a l'Alt Pirineu i Aran, Rosa Amorós, ha explicat que projectes com aquest està comptabilitzat a una partida global i no s'ha desglossat territorialment. Els 42,5 MEUR per a l'Alt Pirineu i Aran suposa un increment del 153% d'increment sobre el pressupost del 2017 i una inversió per habitant de 593 euros. De Salut destaquen les partides de 4,3 milions per la construcció del nou CAP de la Seu i 1 milió per a la reforma de l'Hospital del Pallars. Un gruix important del pressupost de l'Alt Pirineu i Aran se l'emporten les estacions d'esquí d'Esport, Port Ainé amb una inversió prevista d'1,2 milions i 164.000 euros per millores a l'estació d'esquí de Boí Taüll, propietat d'Actius de Muntanya. Pel que fa al departament de Cultura destaquen els 346.625 euros per la construcció de l'arxiu comarcal de l'Alta Ribagorça i 150.000 euros per la millora del Museu de la Conca Dellà. Cultura s'emporta el 1,3% del pressupost amb un global de 544.974 i Presidència, Justícia i  Empresa estan a la cua de la inversió que es destinarà a de les comarques de l'Alt Pirineu amb un import 63.749 euros, 137.422 euros, 164.004 euros, respectivament.  Amorós ha recordat el context socioeconòmic d'aquestes comarques i ha destacat que ha perdut un 0,6% de població en el període 2008-2019 i que la taxa d'atur registrada és d'un 7,4% (10,6% al conjunt de Catalunya) el desembre del 2019. Amorós ha dit que aquest fet és deu a què al Pirineu quan la gent es queda sense feina, marxa a les grans ciutats buscant oportunitats laborals. Per aquest motiu la població baixa i l'atur també.

Summary: Més del 95% del pressupost per a l'Alt Pirineu i Aran està destinarà als departaments de Salut i Territori


Els serveis d’intel·ligència de Bèlgica i Espanya van congelar relacions durant dues setmanes l’abril del 2018 arran de l’escàndol de les balises sota el cotxe de l’expresident Carles Puigdemont, segons es desprèn de l’informe del comitè R del parlament belga, encarregat de controlar l’activitat dels serveis secrets, i del qual ha tingut coneixement l’ACN a través de fonts properes. En una reunió el 28 de març, un mes i mig després de la localització de les balises, els serveis belgues van avisar al seu enllaç espanyol que fer operacions al seu país sense autorització podia “perjudicar greument” les seves relacions. A mitjans d’abril, després d’un correu electrònic, es van congelar les relacions, que no es van normalitzar fins a finals de mes, el 26 i 27 d’abril, en el marc d’una reunió internacional. L’Estat, segons han indicat fonts properes a l’informe, mai ha admès a Bèlgica ser el responsable de la col·locació de les balises.   De fet, al ser preguntats sobre els resultats de les investigacions de les balises, els espanyols no van admetre cap implicació dels seus serveis secrets, tot i les sospites del servei de seguretat belga, el VSSE, segons ha pogut saberl’ACN. Les fonts coneixedores del contingut de l’informe del comitè R apunten que els serveis d’intel·ligència espanyols advertien que no valia la pena malmetre les relacions per “eventuals activitats” que no reconeixen. També se suggeria com a resposta oficial a les diverses preguntes parlamentàries sobre el tema deixar clar que no hi havia hagut operacions estrangeres en sòl belga.  Com ja van publicar diversos mitjans flamencs, el parlament belga va retreure a les seves forces d’intel·ligència que no fessin un control més exhaustiu de les activitats espanyoles al seu país. De fet, un cop va descobrir-se el cas de les balises, van justificar no haver fet aquest control de les activitats espanyoles contra Puigdemont perquè no es tractava d’operacions contra Bèlgica -tot i que la llei, des del 2016, els dona les competències per fer-ho.  Segons es desprèn de l’informe, i han comentat fonts properes al text a l’ACN, l’espionatge contra Puigdemont va agafar per sorpresa els serveis belgues, que no tenien cap petició de col·laboració dels seus homòlegs espanyols per actuar en el seu territori en aquesta línia. Més que d’activitats d’espies, es podria tractar de tasques de policies o personal deslligat de l’estructura oficial, segons altres fonts. De fet, fins llavors, segons admetien en l’informe, els serveis espanyols i belgues havien col·laborat sense problemes. A finals d’octubre del 2017, per exemple, Espanya va demanar als serveis belgues del VSSE informació sobre la localització de Puigdemont, i la va obtenir. Els serveis belgues també van respondre a una petició de la Guàrdia Civil sobre si el líder de JxCat havia agafat o no un avió destí a Copenhaguen a finals de gener.  Per això a Bèlgica va créixer el malestar en descobrir-se les balises. Els serveis de seguretat belgues van reunir-se per tractar la qüestió immediatament després de la denúncia de Carles Puigdemont, i també va haver-hi trobades entre la fiscalia belga, la de Brabant-Való (la zona on resideix l’expresident) i els serveis secrets.  Retrets entre belgues i espanyols Després d’aquests primers contactes interns, i d’altres amb espanyols durant la setmana del 19 de març, espanyols i belgues es van reunir el 28 d’aquell mateix mes, pocs dies després de la detenció de Puigdemont a Alemanya, i el responsable de relacions internacionals del VSSE va advertir a l’enllaç espanyol que operar al seu país sense permís podia “perjudicar greument les relacions bilaterals”. L’ambaixada belga a Madrid va enviar a mitjans d’abril un correu electrònic a les principals autoritats del seu país, dient que, a ulls espanyols, la presència de Puigdemont a Bèlgica era una “excepció dins de l’excel·lent col·laboració bilateral”. La comunicació explicava què provocava una situació incòmoda. Com a conseqüència d’aquest correu, i després del que es va percebre com a “greus crítiques” contra els serveis de seguretat de l’estat belga, el VSSE va decidir congelar temporalment la col·laboració amb els serveis secrets espanyols. Just després, l’organisme va expressar el seu malestar durant una trobada internacional amb altres serveis d’intel·ligència, on també participaven belgues i espanyols.  El CNI sempre va negar a Bèlgica ser el responsable de l’operació, segons expliquen fonts coneixedores de l’informe del comitè R a l’ACN. Després d’una nova reunió el 26 i 27 d’abril en el marc d’una trobada internacional, que es podria tractar de la cimera de l’OTAN que es va celebrar en aquelles dates a Brussel·les, les relacions es van reprendre.   Espanya al·lega “secrets oficials” Les investigacions belgues apunten a un espionatge espanyol, però els diversos elements descoberts obren la porta a que no es tracti, de fet, d’una operació oficial, segons fonts consultades. Des de la policia consideren demostrat que les balises, “de material d’alta qualitat”, van ser col·locades per “professionals entrenats” però diuen que podrien haver treballat, alhora, amb altres socis “amateurs”.  L'Estat espanyol mai ha admès oficialment la participació en l'espionatge a Puigdemont. Però en diverses preguntes parlamentàries presentades pel senador de Bildu Jon Iñarritu, tampoc l’ha negat explícitament. En aquest sentit, el govern espanyol s'escuda en què "totes les activitats d'investigació policial especialitzada que requereixen l'ús de mitjans tecnològics avançats" estan emparades per la llei "de secrets oficials". El govern espanyol també indica, pel que fa a preguntes sobre col·laboració amb Bèlgica en les investigacions, que "compleix amb els seus compromisos internacionals i comunitaris en matèria de cooperació policial". Però en una de les respostes, hi ha un comentari on l'executiu socialista es distancia de l'anterior, liderat pel PP: "El govern actual no assumeix les actuacions del govern anterior", diu, en respondre a preguntes sobre l'eventual participació de "funcionaris espanyols" en la col·locació dels dispositius d'espionatge.

Summary: Intel·ligència de Bèlgica va congelar relacions amb Espanya l’abril del 2018 per l’escàndol de les balises a Puigdemont


Milers de meduses velella s'amunteguen a diverses platges de la Costa Central i la Costa Daurada des d'aquest cap de setmana. Fa quinze dies ja van sorprendre els veïns de diverses poblacions de la Costa Brava com Palamós, Port de la Selva o Llançà i ara s'han detectat a platges de municipis com Badalona, Barcelona, Sitges i Tarragona. Són de color blau intens i es desplacen en grup perquè cada exemplar té una funció diferent dins la colònia. Amb tot, no es tracta d'una espècie perillosa. Per aquesta raó, l'Ajuntament de Barcelona no ha tallat els accessos a les platges i no té previst retirar aquests hidrozous, ja que "no són urticants ni tòxics" i els que s'han acumulat a la sorra són "restes biològiques". No farà el mateix l'Ajuntament de Tarragona, que procedirà a la seva retirada en els propers dies, tot i que la temporada de platges comença a mitjans de juny. Centenars d'aquestes meduses petites envaeixen la platja de l'Arrabassada a Tarragona. L'ajuntament d'aquest municipi té previst retirar aquests invertebrats en els pròxims dies. De fet, aquest cap de setmana el temporal també ha fet estralls en aquesta platja.

Summary: Milers de meduses envaeixen les platges de la Costa Central i Daurada


El fins ara president del Tribunal Constitucional (TC), Francisco Pérez de los Cobos, ha deixat avui el seu càrrec fent una crida al diàleg polític. “Crec que aquell plantejament i la nostra crida al diàleg polític segueix sent vàlida. Diré més, s’ha convertit en una necessitat inexcusable i urgent”, ha manifestat en l’acte en què han pres possessió els quatre nous magistrats designats pel Senat. Un diàleg que, segons el fins ara president del TC, s’ha de practicar des del respecte a la Constitució i a la llei.  A més, Pérez de los Cobos ha considerat que la Constitució “no pot abordar expressament tots els problemes que es poden suscitar en l’ordre constitucional, i en particular aquells derivats de la voluntat d’una part de l’Estat d’alterar el seu estatus jurídic”. La magistrada Encarna Roca substituirà de manera provisional a Pérez de los Cobos com a president del TC. Pérez de los Cobos ha fet aquest discurs davant del ministre de Justícia, Rafael Catalá, el president del Tribunal Suprem, Carlos Lesmes, i nombrosos membres de la cúpula judicial i diputats del Congrés i del Senat.  Els quatre magistrats designats pel Senat Ricardo Enríquez, Alfredo Montoya, Cándido Conde-Pumpido i María Luisa Balaguer han pes possessió aquest dimecres com a magistrats del TC.

Summary: El president del TC s’acomiada fent una crida al diàleg polític com a necessitat “inexcusable i urgent”


El grup parlamentari d’ERC al Congrés dels Diputats ha registrat aquest dimecres una petició de compareixença del ministre d’Hisenda, Cristóbal Montoro, davant la Comissió d’Hisenda de de la cambra baixa perquè “doni explicacions sobre l’exigència a la Intervenció General de la Generalitat de Catalunya” d’aportar informació sobre els pagaments a persones i empreses suposadament afins a la causa independentista, un fet que segons els republicans “incompleix la legislació catalana”. Segons el diputat d’ERC Joan Capdevila és una petició “obligada” malgrat que Montoro “se sortirà per la tangent” com quan va atribuir la pròrroga dels pressupostos a Catalunya. “Cal posar de manifest que aquesta situació comença a ser irrespirable i que estan adoptant mesures d’Stasi econòmica”, ha dit Capdevila. La d’ERC se suma a la que també ha registrat el PDeCAT, que ha denunciat una “cacera de bruixes” de Montoro contra persones a qui “s’acusa d’estar donant suport al procés”, en un gest “inaudit que en una democràcia moderna”.

Summary: ERC també demana la compareixença de Montoro per la persecució a mitjans de comunicació suposadament afins al procés


La policia espanyola ha detingut a Castellterçol (Moianès) a un home buscat per l'agressió sexual i l'assassinat d'un nen d'onze anys a Holanda fa més de 20 anys. Es tracta d'un dels criminals més buscats per les autoritats holandeses, un expert en supervivència en solitari en refugis o fins i tot coves. Ha estat arrestat en una muntanya propera a Castellterçol quan va sortir a tallar llenya. Els fets pels quals se l'investiga van ocórrer l'agost de 1998. El menor va desaparèixer de la seva tenda de campanya quan dormia en un campament d'estiu, on l'arrestat treballava com a monitor. L'endemà de la desaparició es va localitzar el cadàver del nen en una pineda a un quilòmetre del campament. L'arrestat ha estat identificat recentment com a presumpte autor dels fets gràcies a una recerca d'ADN a gran escala. La seva localització ha estat possible gràcies a la cooperació policial internacional, que va permetre descobrir que l'investigat podria estar vivint en una casa aïllada en una muntanya propera a Castellterçol. Un autèntic "bushcrafter" El detingut, un dels criminals més buscats per Holanda des de fa més de 20 anys, és un experimentat muntanyenc que ha dedicat la seva vida al 'scouting' i a les activitats a la muntanya, havent arribat a viatjar al Nepal, l'Índia, el Pakistan i ha arribat a escalar la Muntanya Everest. Les autoritats holandeses el descriuen com un autèntic 'bushcrafter', capaç de sobreviure en solitari en el bosc, fent ús de refugis, cabanyes de muntanya i, fins i tot, coves. Els investigadors estimen que des del mes d'abril, moment en què la seva família va denunciar la seva desaparició, el presumpte assassí hauria viatjat per Europa buscant cases aïllades on treballava a canvi de menjar. Entre les pertinences del detingut, els agents de la policia espanyola han trobat una gran varietat d'elements de supervivència, com ara instruments de pesca, un llibre de plantes silvestres comestibles, sobres de menjar deshidratat, o botes i roba de muntanya de tot tipus.

Summary: Localitzen a Castellterçol a un dels criminals més buscats a Holanda des de fa més de 20 anys


La campanya d'excavacions del jaciment de la Iesso romana de Guissona (Segarra) ha donat uns resultats molt satisfactoris als arqueòlegs amb la troballa d'una gran quantitat de material orgànic en un pou fora muralla. Segons el director de l'excavació, Josep Guitart, es tracta de la troballa de material d'aquest tipus més important de la història d'aquest jaciment i també a nivell de Catalunya. Un dels objectes més valorats és una galleda de fusta molt ben conservada, però també plats de fusta i eines que van caure al fons de pou entre els segles II i III d.C. El fet que aquest pou de 6 metres hagi conservat l'aigua durant els darrers 2.000 anys ha permès la conservació de tot aquest material entre el qual també s'ha trobat restes de vegetació i fruits de l'època que en terra seca s'haurien descompost. L'excavació s'ha fet durant les dues darreres setmanes en el marc de l'11è Curs d'arqueologia de Guissona que ha comptat amb una trentena de participants. El pou on s'han trobat tots aquests materials està situat fora muralla de la Iesso romana, en el que els arqueòlegs consideren que va ser un edifici que actuava com a magatzem i que ja es va començar a excavar en anteriors campanyes. Al jaciment hi ha localitzats fins a 5 pous, dels quals només se n'han excavat 2 a finals dels anys 90 i que no van donar uns resultats tant satisfactoris com aquest tot i que també en van extreure algunes fustes.  Josep Guitart ha explicat que els habitants de la Iesso van deixar d'utilitzar aquest pou i el van tapar al segle III d.C. perquè l'edifici on es troba es va abandonar ja que calia recuperar ''l'estatus defensiu de la muralla''. Segons Guitart, la singularitat de les troballes de material orgànic rau en el fet que a les excavacions normals no es troba aquest tipus de restes perquè amb el terra queden descompostes, de manera que l'únic que surt són ceràmiques, metalls i pedres. En aquest sentit, el professor d'Arqueologia de la UAB i codirector de l'excavació, Joaquim Pera, ha explicat que com que el pou ha conservat l'aigua durant 2.000 anys en una ''atmosfera anaeròbica'' el material orgànic ha quedat en molt bon estat. Pera ha assenyalat que el pou fa 6 metres de fondària i a partir dels 2 metres ja va començar a sortir sediment humit. En primer lloc es van trobar moltes restes d'animals morts, entre les quals destaca un cap de cavall. Ha estat a la part de baix de tot del pou, ''on hi havia el nivell d'ús'', on han trobat els objectes que possiblement van caure a l'època i no es van poder recuperar. El que els arqueòlegs consideren que té més valor és una galleda de fusta amb tapa que creuen que no se n'ha trobat cap altra d'igual en tot l'estat espanyol. També consideren especialment important una sola de sabata de cuir, que a Catalunya costen molt de trobar. També hi havia plats de fusta i eines que caldrà precisar més endavant per a que es feien servir.   En sortir a la llum aquest material orgànic ha entrat en risc i per això els arqueòlegs el mantenen amb aigua i properament serà traslladat a Girona en un centre especialitzat en recuperació de materials arqueològics marins per tal de restaurar-lo i en un futur poder-lo exposar al Museu de Guissona. A banda de les restes de fusta, els arqueòlegs també destaquen la troballa de restes de vegetació i fruits com nous, pinyols de préssec o llavors de vinya que permetran l'estudi de la flora i l'alimentació de l'època romana. A banda de l'excavació en aquest pou, la trentena de participants entre alumnes i professors a l'11è curs d'arqueologia de Guissona també han excavat a les termes públiques de la Iesso i als jardins del costat de les termes.

Summary: Troben les restes de material orgànic més excepcionals de la història del jaciment de la Iesso romana de Guissona


L'espectacle multidisciplinar i participatiu 'Flou Papagayo' de Mumusic Circus, un dels grans èxits de la passada Mostra d’Igualada, i l'espectacle de circ social 'Mur' de Cia³ han guanyat, respectivament, els premis als millors espectacles de carrer i sala dels IX Premis Zirkòlika de Circ de Catalunya. També s'ha guardonat a Teatro nelle Foglie per 'Balada de Tardor', un espectacle de teatre d'ombres, mim, acrobàcia aèria i clown, que ha obtingut el premi al millor espectacle de carpa. El V Gran Premi BBVA Zirkòlika de Circ se l'ha emportat la companyia de Valls Passabarret per la primera versió en clau de circ de la novel·la 'Josafat', de l'escriptor Prudenci Bertrana.  Els IX Premis Zirkòlika de Circ de Catalunya han guardonat el número d’acrobàcies aèries 'Milovati' de la companyia Voël (millor número de circ), l’espectacle 'Briks' de Cirk'Crash (millor espectacle o entrada de pallassos), Mireia Miracle (millor artista emergent), l'exposició 'Papers de Circ' de Ramon Karoli (millor iniciativa per a la projecció del circ), Pablo Potocnjak per 'El senyor de les Baldufes' (premi especial), l’espectacle 'Mr Alret' de Moi Jordana (premi de votació popular) i Fakir Kirman (premi a la trajectòria).  Un dels premis destacats és el BBVA Zirkòlika de Circ, que se l'ha emportat la companyia Passabarret per 'Josafat'. El guardó, que consisteix en una dotació de 20.000 euros per vàries funcions de l'espectacle durant el 2019, el concedeix la Fundació Antigues Caixes Catalanes i BBVA CX. Premis que ja es van anunciar amb anterioritat són el que ha rebut Josep Miret ‘Fakir Kirman’ (Cornellà de Llobregat, 1946), també conegut com a "l’home-volcà", qui ha guanyat el premi Zirkòlika a la millor trajectòria de circ. En la que és la primera edició d'aquest reconeixement, els premis Zirkòlika destaquen els 54 anys de carrera ininterromputs i el seu treball, "únic en el panorama de les arts escèniques a Catalunya". Destaquen la gran popularitat d'actuacions com els números de llits de claus amb els que va aconseguir el premi rècord Guiness l'any 2001.  Per la seva banda, el nou espectacle còmic de malabars i manipulació d’objectes 'Mr. Alret', de la companyia Moi Jordana, ha guanyat el premi Zirkòlika de votació popular 2018 amb un 27% dels vots. La participació d'enguany ha batut el rècord amb 1.038 vots.  Els premis estan organitzats per la revista de circ Zirkòlika amb la implicació de la Fundació Antigues Caixes Catalanes i BBVA CX i compten amb la col·laboració de la Generalitat de Catalunya, l’Ajuntament de Barcelona i la Diputació de Barcelona. Els guardons van ser creats el 2010 per donar visibilitat a les arts circenses, crear circuits i reconèixer els espectacle de qualitat que s'han vist a Catalunya.

Summary: Mumusic Circus, la companyia Passabarret i l'espectacle 'Mur' de Cia³, guardonats als IX Premis Zirkòlika


Els treballadors de Bic Graphic a Tarragona han protagonitzat una marxa lenta aquest dimarts al migdia que ha col·lapsat l'autovia de Salou -la C31b- i l'N-340, dues vies molt transitades de l'extraradi de la ciutat. Els empleats han deixat la planta parada i han sortit a la carretera, en la segona jornada de vaga convocada en contra de l'ERO que afecta 136 empleats d'aquesta fàbrica on es fan productes promocionals, com encenedors i bolígrafs. Un 90% de la plantilla, segons fonts del comitè d'empresa, ha secundat la convocatòria d'aturada, iniciada a les cinc de la matinada. Només encarregats i algun treballador puntual han accedit a la planta, escapolint-se per entrades secundàries per evitar confrontacions. El comitè acusa la direcció de fer el sord a les seves propostes, posar pals a les rodes i esgotar el temps per no deixar marge de negociació possible. D'altra banda, a la Granada (Alt Penedès), ja hi ha hagut acord. Uns 200 treballadors de la planta de Bic Graphic a Tarragona, encapçalats per una pancarta on s'hi podia llegir 'No som d'usar i tirar, ni un sol acomiadament', han sortit puntualment a la una del migdia des de la fàbrica on hi portaven concentrats des de la matinada. El grup ha recorregut el vial que porta des de la fàbrica fins a l'autovia de Salou, i a partir d'aquí ha enfilat en direcció a Tarragona, ocupant tota la carretera, fins al transitat encreuament amb l'N-340, en direcció a Vila-seca. En arribar a la rotonda que dóna accés al polígon industrial, els treballadors han retornat altre cop a a les portes de la planta, després de culminar un circuit a peu d'uns cinc quilòmetres en un ambient festiu, amb xiulets, botzines i banderoles.  "Anem a contra-rellotge i estan allargant els terminis, dificultant l'arribada d'informació i la negociació; dóna la sensació que volen acotar i negociar a última hora i a corre-cuita; han tingut més d'un any per preparar-ho i nosaltres només 30 dies, i amb molta manca d'informació", ha lamentat la presidenta del comitè d'empresa, Rebeca Morillo. El comitè assegura que l'empresa només vol resoldre la part econòmica  mentre que, per als representants dels treballadors, la prioritat radica en reduir el nombre d'acomiadaments. "Sobretot per l'edat mitjana de la plantilla, que es deu situar entre els 40 i 45 anys, amb antiguitats d'entre 10 i 15 anys de mitjana", ha dit Morillo.  Les solucions que planteja el comitè passen per minimitzar aquesta afectació a través de la recol·locació de personal a l'empresa Bic Iberia -on hi hauria un total de 27 persones majors de 60  anys que es podrien prejubilar-, la recuperació de nova producció que s'encarrega a empreses externes -entre les quals, Cinta-Plast- i també derivada en països de l'est d'Europa, o la millora de les condicions d'indemnització -la darrera oferta de l'empresa ha estat de 28 dies per any treballat, amb un topall de 18 mensualitats. Comitè i direcció es tornen a reunir aquest dimecres, i només quedarà una última reunió, prevista per dimecres vinent, dia 17. "No dóna temps, no tenim marge i la plantilla està enfadada", ha sentenciat Morillo.  Acord a la Granada: 35 dies per any treballat Escenari ben diferent a la Granada on la direcció de Norwood, filial del Grup Bic, i els representants dels treballadors han arribat a un acord sobre les condicions que s'aplicaran als 32 treballadors que s'acomiadaran pel tancament del magatzem. L'acord preveu una indemnització de 35 dies per any treballat -fins a 28 mensualitats-, així com un servei de recol·locació per ajudar a trobar noves oportunitats de treball, segons informen fonts de la companyia a través d'un comunicat, en el qual expressa la seva satisfacció per l'acord assolit i per la bona entesa amb els empleats i els seus representants. La multinacional Norwood va adquirir aquesta fàbrica l'any 2009. Des de llavors ha servit de magatzem logístic de la fabricació dels productes promocionals, mentre que els serveis de gestió estan subcontractats a la planta de Tarragona. Està previst que la planta de la Granada tanqui definitivament a finals d'any.

Summary: Una marxa lenta dels treballadors de Bic Graphic col·lapsa l'autovia de Salou i l'N-340 a Tarragona


Representants del Govern, dels Mossos d’Esquadra, ajuntaments, policies locals i associacions de comerciants de municipis de la costa tarragonina han celebrat aquest dimarts a la tarda a Tarragona una reunió de coordinació contra el top manta. A les portes d’una nova temporada turística, els responsables policials han subratllat que aquesta pràctica il·legal ha anat a la baixa en l’últim any, però que cal seguir lluitant per minimitzar-la, incidint en la detecció de magatzems i centres de producció de productes falsificats. El director general de la Policia, Albert Batlle, ha instat a combatre el top manta de forma “integral”, a tots els nivells, fomentant també la conscienciació ciutadana. Batlle ha demanat que es fixin “objectius modestos” davant d’una problemàtica que és “difícil d’eradicar en la seva totalitat” i s’ha mostrat partidari d’actuar en termes de “proporcionalitat” policial a fi d’evitar enfrontaments.

Summary: Policies, administracions i comerciants es conjuren per minimitzar els efectes del top manta a la costa tarragonina


La torre de nou amb folre i manilles ha sigut la construcció estrella de la diada de Les Santes de Mataró. Els Castellers de Vilafranca i els Minyons de Terrassa han aconseguit descarregar amb solvència el gamma extra, l'únic que s'ha vist a la plaça Santa Anna. La colla amfitriona, els Capgrossos de Mataró, han aconseguit el primer castell de nou de la temporada amb un tres de nou amb folre patit que han atacat en segona ronda. A més, han descarregat un cinc i una torre de vuit molt segurs. Les dues colles convidades han arrencat l'actuació completant el tres de nou amb folre però han topat amb el quatre de nou amb folre, que els verds han carregat i els malves han acabat desmuntant. En el seu lloc, els egarencs han completat el cinc de vuit. La ronda de pilars ha vist tres pilars de set amb folre, que els amfitrions no han pogut descarregar. La colla amfitriona ha arrencat la seva Festa Major amb el segon cinc de vuit de la temporada, que els mataronins han pujat amb tranquil·litat. Ha sigut en la segona ronda que els blaus han atacat la construcció que s'havien marcat com a repte per aquestes Santes: el tres de nou amb folre. L'estructura ha bellugat durant la pujada però els de Mataró l'han defensat i l'han aconseguit descarregar, desfermant l'alegria a la plaça Santa Anna. En tercera ronda, els blaus han descartat el quatre de nou amb folre i han apostat pel cinc de vuit, que han assolit per segon cop aquest any. Les bones sensacions han portat als Capgrossos a provar el primer pilar de set de la temporada. El castell ha pujat amb tremolor i s'ha desmuntat després que l'enxaneta hagués fet l'aleta. Amb tot, els locals han sortit contents de plaça i han tancat l'actuació al ritme del popular 'Bequetero' de Les Santes. Verds i malves aconsegueixen l'únic 'gamma extra' de la jornada Al seu torn, els Castellers de Vilafranca i els Minyons de Terrassa han fet dues primeres rondes calcades. Verds i malves han descarregat amb solvència el tres de nou amb folre en primera ronda, preparant el terreny per provar el que seria el castell més complicat de la jornada, i l'únic 'gamma extra', la torre de nou. Tots dos l'han provat i descarregat en segona ronda, els vilafranquins amb molta tranquil·litat i els terrassencs amb gran rapidesa. Les colles convidades s'han trobat amb el mateix escull en tercera ronda, el quatre de nou amb folre, un castell considerat com un dels "bàsics de nou" però que demostra la seva dificultat aquesta temporada. Tot i descarregar-lo fa una setmana a Altafulla, els verds només l'han pogut carregar, ja que l'estructura ha caigut a la sortida de l'enxaneta. Amb tot, amb aquesta construcció carregada els vilafranquins han aconseguit la millor actuació de la diada. I és que els egarencs han provat el castell però ha quedat amb un intent desmuntat. En una quarta ronda, els de Terrassa han completat el cinc de vuit. El punt final de la jornada l'han posat els pilars de set que han descarregat totes dues colles.

Summary: Les torres de nou de Vilafranca i Terrassa coronen Les Santes de Mataró


Els líders europeus reprenen aquest divendres les negociacions per al nou pressupost de la Unió Europea amb l'objectiu d'apropar posicions i acabar amb el bloqueig dels comptes. Després d'unes converses que s'han allargat fins a la matinada de dijous, els líders dels 27 han estat incapaços de fer cap avenç per acordar el pressupost per al període 2021-2027, el primer sense el Regne Unit. Les diferències entre els 27 segueixen sent sobre la mida dels comptes, les àrees prioritàries a les quals destinar els diners i les compensacions que demanen els contribuïdors nets. La proposta que els líders tenen sobre la taula -feta pel president del Consell Europeu, Charles Michel- és la d'un pressupost que suposi l'1,074% del PIB de la UE. En fer palès el rebuig majoritari a la proposta de pressupost, el president del Consell Europeu va iniciar dijous a les vuit del vespre una ronda de reunions bilaterals amb els líders, que s'ha allargat fins a la matinada. "No crec que hi hagi acord avui" En arribar a la cimera aquest divendres al matí, la primera ministra de Dinamarca, Mette Frederiksen, ha assegurat que no creu que s'arribi a cap acord durant aquesta cimera, i que el més probables és que Michel citi els líders europeus en una de nova el març per tornar a abordar el pressupost. "Estic disposada a quedar-me el cap de setmana, però no penso que arribem a un acord", ha dit la primera ministra danesa. "En aquest moment, és difícil que puguem trobar un acord avui", ha coincidit la primera ministra de Finlàndia, Sanna Marin, que ha dit que no serà possible trobar un acord si els líders no són "flexibles".  Al seu torn, el primer ministre de Luxemburg, Xavier Bettel, ha assegurat que si tothom fa "càlculs" sobre el que guanya i aporta als comptes serà "un problema". "Estic disposat a pagar més pel projecte europeu", ha apuntat Bettel, mentre el president de Romania, Klaus Iohannis, ha dit que és molt probable que hi hagi una nova cimera. La primera ministra belga, Sophie Wilmès, ha demanat que es tingui en compte que "ha marxat un contribuïdor net" i que cal un "equilibri just". Mentre el primer ministre d'Itàlia, Giuseppe Conte, ha demanat no fer una "concessió 'frugal' del futur d'Europa", l'irlandès Leo Varadkar ha afirmat que la proposta de pressupost és "inacceptable". Omplir el forat del Brexit La negociació per al primer pressupost sense el Regne Unit es manté bloquejada perquè ningú vol pagar la factura del Brexit. Els estats rics -Països Baixos, Suècia, Àustria i Dinamarca- no volen posar més diners, mentre els receptors –entre ells Espanya- continuen pugnant per minimitzar les retallades. La proposta de nous comptes retalla els fons de cohesió i agrícoles, dues de les prioritats d'Espanya, que no està sola en aquesta pugna. Espanya ha creat un front comú amb França per intentar salvar aquests fons. La diferència entre els que demanen un pressupost reduït -anomenats 'frugals'- i els que no -'amics de la cohesió'-, però, no només està en la mida del pressupost, sinó també en les prioritats a les quals s'han de destinar els diners. Mentre els 'frugals' volen destinar més recursos a "noves prioritats", com la innovació, les fronteres o la recerca, els 'amics de la cohesió' defensen els fons de cohesió i agrícoles com a pilars fonamentals europeus. El Brexit ha creat un forat de 75.000 milions d'euros al bloc comunitari, cosa que obliga a reformular els comptes del club. Ningú, però, està disposat a posar més diners que abans en el pressupost i cap receptor vol rebre menys del que ho feia abans. Però amb la sortida del Regne Unit no només es reformula el pressupost, també s'està recomposant el posicionament de les diferents institucions europees. En aquest context, l'Eurocambra, que ha de donar llum verda al pressupost, vol fer valer el seu pes i amenaça de vetar-lo. La cambra vol un pressupost ambiciós que suposi l'1,3% del PIB de la UE, una xifra que està lluny de la que està sobre la taula dels líders europeus. Espanya: una proposta poc social i justa En arribar a la cimera, el president del govern espanyol, Pedro Sánchez, ja ha avisat que la proposta de nou pressupost és "altament decebedora". Segons fonts de Moncloa, Espanya rebutja els comptes de Michel perquè no són ni "socials", ni "verds", ni "justos" ni "prou europeistes". "No tenen l'ambició ni posen els recursos suficients per afrontar els reptes dels pròxims anys", apunten. En el marc de les trobades bilaterals amb el president del Consell, Sánchez es va reunir durant 25 minuts amb Michel passada la mitjanit. Durant la trobada, però, només van constatar els desacords en la proposta dels comptes. "En cap cas Espanya serà un dels grans perdedors de la cimera", assenyalaven aquest dijous fonts de Moncloa. Malgrat la dependència dels fons europeus, amb la sortida del Regne Unit de la Unió Espanya passa a ser relativament més rica dins del club europeu. Com a quarta potència econòmica, pot ser que en els nous pressupostos passi a ser un contribuent net per primer cop des del seu ingrés al bloc el 1986.

Summary: Els líders europeus reprenen la negociació per al nou pressupost amb les posicions enrocades


L’Institut Català de la Salut (ICS) i Gestió i Prestació de Serveis de Salut (GiPSS) activaran, a partir d’aquest dissabte 20 de gener, dos nous dispositius per fer front a l’epidèmia de grip i reforçar el Pla Integral d’Urgències de Catalunya (PIUC). En primer lloc, els caps de setmana i festius, en horari de dia, els pacients atesos a les urgències de l’Hospital Joan XXIII amb patologies de baixa complexitat es derivaran i seran atesos al CAP Tàrraco, que està ubicat al mateix recinte de l’hospital. En segon lloc, la unitat d’hospitalització a domicili del Joan XXIII ha crescut, des d’aquest dilluns, amb un equip compost per un metge i dues infermeres. Aquest equip permetrà alliberar llits del centre sanitari i drenar els pacients de manera òptima. Segons informa l’ICS, els nous dispositius són fruit de la coordinació entre l’Hospital Joan XXIII, GiPSS i la Direcció d’Atenció Primària.

Summary: L’ICS i GiPSS activen dos nous dispositius a Tarragona per afrontar l’epidèmia de grip i reforçar les urgències


La fiscalia demana 8 anys i mig de presó per a 13 estudiants acusats de desordres públics i danys en una manifestació per reclamar la reducció de les taxes universitàries el 2 de març del 2017, organitzada pel Sindicat d'Estudiants dels Països Catalans (SEPC). Segons l'escrit, anaven amb roba fosca i caputxes i van actuar "de comú acord i amb evident intenció de causar el deteriorament del mobiliari públic i urbà , posant en greu perill el desenvolupament quotidià de la vida ciutadana". Al carrer Pelai van cremar un contenidor amb una bengala, a plaça Catalunya van llançar pintura contra una botiga de telefonia i els Mossos, i a Via Laietana van llançar ous i pintura i van trencar amb martells els vidres d'una entitat financera. Aquestes actuacions van comptar amb la "col·laboració activa de tots els acusats", diu la fiscalia, que remarca que es van canviar la roba quan van acabar per dificultar la seva identificació per part dels Mossos. Finalment se'ls van intervenir tres extintors per ruixar amb pintura, tres martells, un bidó de líquid inflamable, benzina i una bossa de petards. Per tot plegat, el ministeri fiscal demana 8,5 anys de presó i una multa d'11.400 euros per a cadascun. També hauran d'indemnitzar de forma solidària l'entitat financera amb 4.800 euros, i la propietària del contenidor amb 647 euros. Alerta Solidària i el SEPC denuncien un context de "persecució política i ideològica" pel fet de militar en el sindicat. També es queixen que incloguin tots els acusats en el mateix grup.

Summary: La fiscalia demana 8 anys i mig de presó per a 13 estudiants acusats de desordres i danys en una manifestació del 2017


El PSC de Terrassa ha decidit posar punt i final al pacte de govern amb el PDeCAT. Els socialistes ho han anunciat a través d'un comunicat en què han indicat que tots els regidors de la formació han acordat la mesura "per unanimitat" i sota la presidència de l'alcalde de la ciutat, Jordi Ballart. En aquest sentit atribueixen la decisió "a les profundes discrepàncies en qüestions de política catalana i especialment pel que fa al procés que ha conduït a una fallida declaració d'independència de Catalunya i la traumàtica aplicació de l'article 155 de la Constitució". El trencament d'aquest acord tindrà efectes immediats que comportaran que l'alcalde porti a terme una redistribució de les competències de les regidories que composen el govern local. El PDeCAT  i el PSC governen a Terrassa des de l'estiu de l'any 2015. Els Demòcrates han ocupat fins ara una tinència d'alcaldia i dues regidories.   En el comunicat, els socialistes recorden que en diverses ocasions, l'alcalde de Terrassa, Jordi Ballart, ha destacat que la relació entre les dues formacions ha estat "de cooperació lleial i de gran responsabilitat en el treball diari des de l'Ajuntament al servei dels ciutadans i ciutadanes de Terrassa, a través d'un pacte en el qual s'acordava el respecte mutu en cas de diferències en qüestions de política nacional i estatal".  Tanmateix, els regidors i regidores socialistes terrassencs han analitzat "les profundes discrepàncies en qüestions de política catalana i especialment pel que fa al procés que ha conduït a una fallida declaració d'independència de Catalunya i la traumàtica aplicació de l'article 155 de la Constitució".   Així, afirmen que aquestes discrepàncies, en el context de la difícil situació política que es viu a Catalunya, "han esdevingut finalment un obstacle insalvable". Alhora indiquen que "a partir d'ara, s'obre un període de reflexió -amb la màxima serenitat i sense presses- per estudiar la nova situació política a la ciutat i les diferents possibilitats existents per garantir l'estabilitat política i el bon govern a l'Ajuntament de Terrassa".   En el text, els socialistes transmeten "l'agraïment i reconeixement" de Ballart als regidors i regidores del PDeCAT per la tasca desenvolupada en els darrers dos anys. La decisió arriba després de setmanes d'especulacions  i rumors al voltant del futur del govern egarenc. Poc després de l'1 d'octubre Ballart va declarar en una entrevista que si el PSOE donava suport a l'aplicació de l'article 155 estriparia el carnet del PSC i renunciaria a l'alcaldia. Finalment no ha estat així, sinó que ha optat per posar punt i final a l'acord de govern amb els Demòcrates.  Per la seva banda, el fins ara segon tinent d'alcalde de la ciutat i portaveu del PDeCAT, Miquel Sàmper, ha declarat aquest dilluns en roda de premsa que si Ballart abandonava el PSC hi havia possibilitats que el pacte de govern a la ciutat es pogués mantenir. Sàmper ho ha dit en referència a l'assemblea que la formació tenia previst celebrar el proper dijous a les vuit del vespre per avaluar la situació.

Summary: El PSC trenca el pacte de govern amb el PDeCAT a l'Ajuntament de Terrassa


El nombre d'hipoteques per adquirir pis a Catalunya al febrer es va situar en 4.357 contractes, cosa que suposa un increment del 11,3% respecte al mateix mes del 2017, segons dades provisionals fetes públiques aquest dijous per l'Institut Nacional d'Estadística. En relació al gener d'aquest any, els préstecs per adquirir habitatge han baixat un 10,4%. La mitjana de preu per hipoteques signades a Catalunya s'ha situat al febrer en 142.943 euros. En el conjunt de l'estat espanyol les hipoteques per adquirir un pis van augmentar al febrer un 13,8% en relació amb el mateix mes del 2017 i han baixat un 6,2% en relació amb al gener. La mitjana de preu per hipoteques signades al conjunt de l'Estat espanyol va ser de 119.708, amb un augment anual del 3,1%.

Summary: El nombre d'hipoteques creix un 11,3% al febrer


La comunitat també ha anunciat que farà un milió de tests a les zones més afectades ACN Madrid .-La Comunitat de Madrid ha anunciat un nova ordre que entrarà en vigor dilluns en la qual restringirà l'entrada i sortida en 37 zones bàsiques de salut de la ciutat i la regió, també limitarà els aforaments en establiments al 50% i tancarà els parcs i jardins. D'altra banda, limitarà les reunions a un màxim de sis persones a tota la regió. Les noves mesures afecten 26 àrees de Madrid capital (amb un total de sis districtes) i onze municipis de l'entorn, entre els quals hi ha Fuenlabrada, Parla, Getafe o Alcobendas. En total, un 13% de la població madrilenya (858.000 persones), que concentra gairebé el 24% dels casos de contagis detectats en l'última setmana. La comunitat també ha anunciat la realització d'un milió de tests en els propers dies als veïns de les zones més afectades, que tenen 1.000 casos per cada 100.000 habitants. La presidenta de la comunitat, Isabel Díaz Ayuso, ha admès que s'han comès "errors" però ha tornat a apunta directament al govern espanyol: "Ens hagués agradat tenir un paraigües perquè cada CCAA, en base a la seva autonomia, pogués executar les seves mesures". Noves mesures més restrictives davant el preocupant increment de contagis a Madrid. Tres dies després que es fes públic que es farien confinaments selectius, la comunitat ha anunciat que restringirà les entrades i sortides en 37 zones bàsiques de salut de la capital i la resta de la regió. Es tracta de les àrees en les quals en els últims 14 dies s'ha registrat una incidència acumulada de 1.000 casos per cada 100.000 habitants. Representen un 13% de la població total de la comunitat i un 24% dels contagis registrats la darrera setmana.  En concret, les zones afectades són Puerta Bonita, Vista Alegre i Guayaba, a Carabanchel; Almendrales, Las Calesas, Zofío, Orcasur i San Fermín, a Usera; San Andrés, San Cristóbal, El Espinillo i Los Rosales, a Villaverde; la zona bàsica de Villa de Vallecas; Entrevías, Martínez de la Riva, San Diego, Numancia, Peña Prieta, Pozo del Tío Raimundo, Ángela Uriarte, Alcalá de Guadaira i Federica Montseny, al districte del Puente de Vallecas; i Doctor Cirajas, Ghandi, Daroca i La Elipa, a Ciudad Lineal. Les restriccions també s'aplicaran a Fuenlabrada (Alicante, Cuzco i Francia), als municipis de Humanes de Madrid i la Moraleja de Enmedio, a Parla (San Blas i Isabel II), Getafe (Las Margaritas i Sánchez Morate), a San Sebastián de los Reyes (la zona de Reyes Católicos) i a Alcobendas (Chopera i Miraflores).  En aquestes zones, a partir de dilluns els desplaçaments i activitats no imprescindibles estaran restringits. Només es podrà entrar o sortir d'elles per motius laborals, mèdics, accés a centres educatius, tornar al lloc de residència, assistir a persones grans, menors o depenents, anar a entitats bancàries, exàmens o qualsevol altra activitat "ineludible i de força major".  Els ciutadans podran desplaçar-se per a via pública dins d'aquest perímetre però es demanarà la col•laboració de les forces i cossos de seguretat de l'Estat i de les policies locals per controlar que les persones que han de fer quarantena no se la saltin.  Reducció dels aforaments  En aquestes àrees, a més, els aforaments comercials es redueixen al 50% i es prohibeix el consum en barra. I hauran de tancar a les deu de la nit, excepte les farmàcies, centres mèdics, veterinaris, establiments de combustible i altres considerats essencials. Als establiments de restauració no hi podrà haver taules de més de 6 comensals i, a partir de les deu de la nit, només podran fer serveis d'entrega de menjar a domicili.  Als llocs de culte, l'aforament es redueix a un terç i a les vetlles només hi podrà haver un màxim de 15 persones si es fan en espais a l'aire lliure i de deu, en cas de llocs tancats.  Les instal•lacions esportives, tant les que estan a l'aire lliure com les d'interior, no podran superar el 50% de l'aforament i els grips de sis persones. En relació a l'ensenyament no reglat, com acadèmies o autoescoles, també tindran l'aforament limitat al 50% i l'activitat presencial quedarà limitada a grups de sis.  En totes aquestes zones es tancaran els parcs i jardins. D'altra banda, la Comunitat ha decidit també limitar les reunions en espais públics i privats a tota la regió de les 10 a les 6 persones.  Sancions a qui ho incompleixi  Les restriccions es fixaran en una nova ordre i l'Advocacia General de la Comunitat de Madrid demanarà la ratificació judicial. Tindran una durada de 14 dies naturals però es podrien prorrogar si fos necessari.  En cas d'incompliment, les sancions podrien oscil•lar entre els 600 i els 600.000 euros.  Evitar un nou confinament total  D'altra banda, Ayuso ha anunciat la realització d'un milió de tests a les zones més afectades. La prioritat, ha dit, és detectar les persones que estan contagiades i reduir la transmissió. Tant ella com el vicepresident, Ignacio Aguado, com el conseller de Sanitat, Antonio Ruiz Escudero, han admès la duresa de les mesures però han assegurat que calia adoptar-les per evitar mals majors. En aquest sentit, Ayuso ha dit que calia evitar, de totes totes, un nou confinament total i l'aplicació de l'Estat d'Alarma.  Els "errors" La presidenta també ha entomat un 'mea culpa' i ha admès errors. "N'hem comès tots", ha dit, tot afegint que els hagués agradat "tenir un paraigües perquè cada CCAA adoptés les seves mesures". També ha dit que li hagués agradat que la reunió amb Pedro Sánchez (que se celebrarà dilluns) es fes abans però que l'important "és que hagi arribat". En aquest sentit, ha dit que es treballarà de manera coordinada i que, en cap cas, el govern espanyol vindrà a "tutelar" Madrid.  Saltar-se la quarantena  També ha fet una crida a la ciutadania perquè sigui conscient de la situació i que es compleixin les quarantenes. De fet, Escudero ha explicat que han detectat unes 1.500 persones que se l'han saltat i ha avisat que se'ls faran requeriments.  Rastrejadors  Escudero també ha detallat que les restriccions més severes afectaran unes 858.000 persones de tota la comunitat. En relació al nombre de rastrejadors, ha dit que compten amb uns 800 però que l'objectiu és assolir en breu els 1.100 i arribar al mes d'octubre amb 1.500.  El conseller de Sanitat ha explicat que en aquests moments tenen 2.097 pacients hospitalitzats, 297 dels quals en UCI. Un dada que suposa un 41,7% d'ocupació de les Unitats de Cures Intensives per a pacients amb la covid-19. "Els nostres hospitals segueixen mantenint la capacitat", ha insistit.

Summary: Madrid restringeix l'entrada i sortida en 37 zones bàsiques de salut, tanca parcs i limita les reunions a sis persones


La Plataforma CAP Raval Nord i la Xarxa de Suport Mutu demanen als responsables dels hotels del barri habilitar-los com a "hospitals de salut" per contribuir a "protegir els més vulnerables". En un comunicat,  exposen que el confinament i en especial l'aïllament obligat s'agreuja en el cas dels pisos petits on és complicat fer-ho, així com en les persones que viuen al carrer i les dones que han de conviure amb un maltractador. Davant d'això, afirmen, han comptabilitzat fins a 50 hotels al Raval que es podrien utilitzar "per a què les veïnes amb una simptomatologia lleu, puguin passar l’aïllament obligat en unes condicions que frenarien l’expansió del contagi de la malaltia".  En el comunicat, asseguren ser "conscients" que el Gremi d’Hotelers de Barcelona i la Confederació Empresarial d’Hostaleria i Restauració de Catalunya (ConfeCat) han començat a posar a disposició del Departament de Salut alguns hotels, com el Cotton House de la Gran Via. Amb tot, consideren que "no és suficient" i lamenten que es va "amb molt de retard" degut a la "gravetat" de la situació, en especial al Raval.   "És en moments de crisi com aquesta, que la solidaritat, el suport mutu i el benestar de la comunitat ha de prevaldre per sobre dels interessos particulars", conclouen.

Summary: La plataforma CAP Raval Nord demana habilitar els hotels del barri per a "protegir" les persones més vulnerables


L'Autoritat Catalana de la Competència (ACCO) ha considerat aquest dilluns que el Pla Especial Urbanístic d'Allotjaments Turístics (PEUAT) aprovat per l'Ajuntament de Barcelona provocarà un encariment dels preus i una falta d'incentius per competir, el que comportarà una reducció de la qualitat dels serveis. En un comunicat, l'organisme, que depèn de la Generalitat però que és independent, constata que aquest pla introdueix barreres a l'entrada de nous operadors, el que suposarà "la creació artificial d'un mercat secundari de llicències", com ha succeït en altres sectors com el del taxi. Al seu parer, l'aparició de "demanda insatisfeta" per l'oferta d'allotjament turístic tradicional "probablement s'acabarà traslladant cap a altres alternatives d'allotjament, legals o no".  Pel que fa als habitatges d'ús turístic, titlla la regulació d'"especialment restrictiva", i ho considera injustificat. "No es troba suficientment motivada la relació de causalitat existent entre alguns dels objectius al·legats i la restricció imposada", apunta l'ACCO. En aquest sentit, respecte a la relació que s'al·lega entre aquesta activitat i l'augment dels preus del lloguer, l'ACCO creu que aquesta "no és exclusiva", tot i que sí que li reconeix "una certa incidència".  L'Autoritat conclou que s'haurien d'estudiar alternatives "menys distorsionadores" que permetin assolir els objectius al·legats en matèria d'accés a l'habitatge de lloguer, com per exemple una regulació dinàmica en l'àmbit de l'allotjament turístic o l'establiment d'una taxa per destinar-la a polítiques públiques en aquesta matèria.

Summary: L'Autoritat de la Competència creu que el PEUAT provocarà preus més cars i menys qualitat en els allotjaments


Els sindicats de TMB han xifrat en un 95% de la plantilla el seguiment de la segona franja de vaga al Metro de Barcelona aquest dilluns. L’aturada ha tingut lloc entre les 16.00 i les 18.00 h, i els serveis mínims han obligat a circular un 40% dels combois habituals. Els treballadors i la direcció s’enfronten pel conveni col·lectiu, encallat des de fa mesos. Des de la direcció de TMB s’ha explicat que en la segona franja d’aturades no hi ha hagut aglomeracions que hagi calgut regular, per bé que recorden que en l’aturada d’ara fa quinze dies hi va haver problemes, precisament, a partir de les 18.00 h, per l’estona que cal per tornar a posar els trens en funcionament. De les 20.30 a les 22.30 h hi haurà una tercera franja de vaga, que coincideix amb hores vall, per la qual cosa només circularan el 20% dels combois habituals. El segon dilluns de vaga al Metro de Barcelona ha començat aquest matí amb aglomeracions d'usuaris a les andanes i combois a les estacions de la xarxa. L'estació de la línia 5 de la Sagrera ha registrat acumulacions de passatgers a l'andana en direcció al centre de Barcelona, ja que les freqüències de pas dels trens s'han allargat fins a un temps superior als vuit minuts.  Les aglomeracions a les andanes s'han traslladat també a l'interior dels trens, que s'han trobat tan plens que alguns passatgers no han pogut accedir als combois i han hagut d'esperar al següent metro.  Els usuaris consultats per l'ACN s'han mostrat resignats per la nova vaga dels treballadors de TMB i majoritàriament han adaptat el seu horari per no fer tard a la feina o als estudis, tot i que alguns passatgers desconeixien que hi havia una aturada parcial programada per aquest dilluns.

Summary: Els sindicats xifren en un 95% el seguiment de la segona franja de vaga al Metro de Barcelona aquest dilluns


L'exsecretari personal de les infantes, Carlos García Revenga, ha assegurat aquest dimecres que ell mai va controlar l'activitat ni els comptes de l'Institut Nóos, tot i ser-ne tresorer, perquè no acudia a cap reunió ni supervisava els números, ja que treballava gairebé sempre a Madrid. En la seva declaració durant el judici a l'Audiència de Palma, García Revenga ha volgut deixar clar que no gestionava el dia a dia de l'entitat, i que en va formar part perquè Iñaki Urdangarin li va demanar. A més, va voler ser-ne tresorer perquè no ho fos la infanta Cristina, ja que era l'únic càrrec que quedava disponible.

Summary: L'exsecretari de les infantes nega que controlés els comptes de Nóos tot i ser-ne el tresorer


El mes de juliol ha estat càlid a Catalunya i molt càlid al massís del Montseny, el cap de Creus, la serra de l'Albera i punts del Prepirineu central, segons indica el Servei Meteorològic de Catalunya (SMC). El període s'ha caracteritzat per una temperatura elevada i una distribució molt irregular de la precipitació, tant espacial com temporal. Destaca l'onada de calor entre els dies 22 i 25 de juliol, però amb valors tèrmics que no van ser tan elevats com els de l'episodi excepcional del 25 i 30 de juny. També hi ha hagut tempestes molt intenses que van afectar el litoral i prelitoral Central, especialment el dia 27 quan una tempesta va deixar més de 40 mil·límetres de pluja acumulada a la ciutat de Barcelona. Els meteoròlegs destaquen que la irrupció d'una massa d'aire càlid africà a Catalunya va provocar la segona onada de calor de l'estiu del 22 al 25 de juliol. Els dies més calorosos van ser el 23 i 24. El consideren onada de calor perquè es van superar els llindars meteorològics de perill durant almenys tres dies seguits a una part del país. Amb tot, afirmen que els valors de temperatura no van ser extremament destacables, sobretot comparats amb la primera onada, del 25 al 30 de juny, on es van batre rècords històrics absoluts. L'onada de calor va acabar amb el pas d'un front que va escombrar Catalunya els dies 26 i 27 de juliol, amb tempestes que puntualment van superar els 40 mil·límetres d'acumulació de pluja, i una davallada tèrmica associada al flux del quart quadrant que es va generar al Principat després del pas del front. La distribució de la precipitació ha estat molt irregular com a conseqüència d'un juliol tempestuós. Ha resultat molt plujós al litoral i prelitoral Central, sud de la Costa Brava i a sectors de Ponent. En canvi, ha estat molt sec a punts de l'Alt Empordà i del delta de l'Ebre. D'altra banda, l'SMC indica que els valors d'irradiació solar global del mes de juliol han estat normals per a l'època de l'any, amb desviacions mínimes (tant positives com negatives) respecte la mitjana climàtica.

Summary: El juliol ha estat molt càlid al Montseny, el cap de Creus, la serra de l'Albera i el Prepirineu central


La Plataforma per la Llengua ha denunciat “incompliments” de l’Estat espanyol en matèria de llengües minoritàries davant el Consell d’Europa aquest dimarts, segons fonts de l’associació en defensa del català. Durant la reunió amb el cap del secretariat de la Carta Europea de Llengües Regionals o Minoritàries del Consell d’Europa (CELRoM), Sixto Molina, a Estrasburg, dirigents de la Plataforma per la Llengua han denunciat que l’Estat està incomplint compromisos signats sobre llengües minoritàries en els àmbits dels mitjans de comunicació, administració pública, webs oficials o assistència consular. A més, l’entitat manté reunions amb eurodiputats de diversos grups aquesta setmana per demanar-los suport per ampliar la presència del català a la Unió Europea.  Segons l’ONG pel català, l’Estat hauria d’haver entregat al Consell d’Europa un document amb els avenços en llengües minoritàries fa tres anys però encara no ho ha fet. La Plataforma ha entregat a Molina un document amb “incompliments” de l’Estat, que va ratificar la CELRoM el 2001. Un dels més destacats és la “reciprocitat dels mitjans de comunicació” en català, com a mínim, a “territoris transfronterers” –és a dir, la Catalunya Nord i l’Alguer–, que és el que marca la Carta. Amb tot, la Plataforma també diu que “també s’hauria d’aplicar entre els diferents territoris d’un mateix estat que parlen la mateixa llengua”, com ara Catalunya, el País Valencià i les Illes Balears.  Webs de l’Administració de l’Estat També han lamentat davant el Consell d’Europa que “molts dels webs dels òrgans de l’Administració General de l’Estat no disposen de lloc web amb versió en català”. De fet, fonts de l’entitat diuen que només un 1,6% de webs oficials tenen una traducció completa i acurada al català. I, en tots aquests casos, “la Universitat de Barcelona o la Generalitat” hi estan involucrades.  El català a la justícia La Plataforma per la Llengua també ha denunciat “el fet que els funcionaris” que treballen a Catalunya “no estiguin obligats a saber català”. En concret, remarquen la situació de la justícia. L’informe que han transmès al Consell afirma que, segons el CELRoM, “caldria exigir el coneixement de la llengua catalana en el nivell C1 del Marc Europeu Comú de Referència del Consell d’Europa a tots aquells jutges que demanin plaça en destinacions catalanes”. Les consultes vinculants en matèria de tributs i l’assistència consular també discriminen la llengua catalana, segons l’associació.  Reunions amb eurodiputats D’altra banda, diversos dirigents de la Plataforma per la Llengua s’estan reunint aquesta setmana amb diversos eurodiputats a Estrasburg, aprofitant el ple del Parlament Europeu. Han mantingut reunions amb els belgues Helga Stevens i Mark Demesmaeker (Conservadors i Reformistes Europeus), la basca Izaskun Bilbao (Liberals), i l’irlandès Matt Carthy (Esquerra Unitària Europea/Esquerra Verda Nòrdica), i tenen previstes trobades amb representants com ara la portuguesa Ana Gomes (socialdemòcrata) o la gal·lesa Jill Evans (Aliança Lliure Europea). Segons ha explicat el president de l’entitat, Òscar Escuder, en les reunions es demana als representants que donin suport a l’oficialitat del català al Parlament Europeu dirigint-se al seu president, Antonio Tajani. A més, també se’ls demana que facin requeriments a la Comissió Europea per modificar acords bilaterals de l’Estat signats el 2005 amb sis institucions europees per tal que els ciutadans s’hi poguessin dirigir en català. Segons explica Escuder, els acords “no estan funcionant”, ja que si algú envia una pregunta en català, la resposta triga a arribar “dos o tres mesos més que si s’envia la mateixa pregunta en castellà o anglès”. Algunes de les institucions amb qui l’Estat té acords en aquest sentit són la Comissió Europea, el Consell de la UE o el Defensor del Poble Europeu.  La delegació de la Plataforma per la Llengua també demanen que s’eviti que legislacions europees quan parlen dels idiomes oficials en els quals s’han d’executar tinguin la clàusula de l’obligatorietat de fer servir un dels idiomes oficials de la Unió. “Amb això a la pràctica estan prohibint el català”, lamenta l’entitat.  Intervenció a l’intergrup de minories tradicionals i llengües L’ONG del català mantindrà una altra reunió amb el Consell d’Europa aquest dijous. En concret, amb el cap del secretariat de la Convenció Marc per a la Protecció de les Minories Nacionals del Consell d’Europa, Marco Leidekker. També dijous, el president, Òscar Escuder, compareixerà a la reunió de l’Intergrup de minories tradicionals, comunitats nacionals i llengües del Parlament Europeu.

Summary: La Plataforma per la Llengua denuncia “incompliments” de l’Estat amb el català al Consell d’Europa


Populars, socialistes, liberals i ecologistes de l'Eurocambra han reclamat "millorar" l'acord sobre el paquet anticrisi. En un debat al plenari, les principals forces polítiques europees han mostrat el seu malestar pel paquet econòmic acordat per les capitals, especialment per les retallades al macropressupost de la UE per als pròxims set anys. Els ultradretans d'Identitat i Democràcia rebutgen l'acord perquè reclamen un control total dels estats sobre els fons, mentre que els conservadors es mostren disposats a avalar el pacte, malgrat defensar l'augment d'algunes partides com la dels fons agraris. Per la seva banda, l'Esquerra Unitària veu "decebedor" l'acord i ha criticat els "egoismes nacionals". El líder del Partit Popular Europeu a l'Eurocambra, Mark Weber, ha lamentat que l'acord entre les capitals suposa una "renacionalització dels diners de la UE", remarcant que el 90% del fons de recuperació anirà "directe" a la butxaca dels governs. "No estem llestos per empassar-nos aquesta pastilla", ha avisat a la presidenta de la Comissió Europea, Úrsula Von der Leyen que prèviament havia admès que les retallades al macropressupost són difícils d'assumir. Weber ha defensat que cal millorar l'acord ara. La cap de les files socialistes europees, Iratxe Garcia, ha assegurat que no acceptaran les retallades i que treballaran en les negociacions per "augmentar" les partides de programes com el de recerca Horizon o i l'educatiu Erasmus. D'altra banda, ha avisat que seran "ferms contra qualsevol proposta que posi en risc l'estat de dret". "Ni un euro per a aquells governs que no respectin l'estat de dret i els drets fonamentals", ha defensat l'eurodiputada del PSOE. El president del grup liberal Renovar Europa, Dacian Cioloş, ha alertat que la lògica del paquet econòmic "en favor dels interessos nacionals" no pot "soscavar" una estratègia d'inversió "realment europea". Per això, ha exigit un macropressupost amb "suficients recursos". D'altra banda, Cioloş ha reclamat més "concreció" sobre la condicionalitat de l'estat de dret. "El meu grup només donarà suport a aquest paquet si conté garanties sòlides que els fons europeus es condicionaran al respecte per l'estat de dret", ha avisat. El vicepresident del grup ultradretà Identitat i Democràcia, Nicolas Bay, ha criticat l'acord perquè considera que cada país s'hauria de fer el seu propi paquet de recuperació i decidir a on van a parar els diners. El colíder del grup Verds/ALE, Philippe Lamberts, també ha expressat les seves reticències per les retallades, per exemple, a la partida sanitària del macropressupost. Si bé ha celebrat que un 30% dels fons vagin destinats a lluitar contra el canvi climàtic, Lamberts creu que falten mesures vinculants per garantir que s'assoleixen els objectius. També ha criticat la manca de detalls sobre la condicionalitat de l'estat de dret. El vicepresident del grup dels Conservadors i Reformistes, Roberts Zile, s'ha mostrat disposat a arribar a un acord sobre el paquet econòmic, però creu que hi ha alguns "aspectes" del pressupost que es poden "millorar". En el seu cas, aposta per augmentar les ajudes a l'agricultura o per reforçar la cohesió a la UE. El colíder de l'Esquerra Unitària (GUE/NGL), Martin Schirdewan, veu "decebedor" el pacte perquè "no és prou ambiciós". "S'han imposat els egoismes nacionals", ha lamentat. Schirdewan ha criticat les "inacceptables" retallades en salut i en el fons per a la transició ecològica justa "en favor de la carrera armamentista". "La UE ha perdut una oportunitat d'or", ha reblat.

Summary: Populars, socialistes, liberals i ecologistes de l'Eurocambra reclamen "millorar" l'acord sobre el paquet anticrisi


El conseller d’Acció Exterior, Alfred Bosch, ha denunciat els “obstacles´” per votar amb què es troben els catalans a l’estranger. En una atenció als mitjans al Parlament aquest dijous, Bosch ha afirmat que “als anys 80 es podia participar des de l’exterior amb més facilitat i molt més que ara”, subratllant que en les últimes eleccions espanyoles els catalans a l’exterior que van votar no va arribar al 8%, una xifra “rècord per exigua”. Segons ell, el sistema del vot pregat és “un dels principals obstacles que han portat a la davallada” de participació. A més, ha demanat “mesures de vot electrònic” i ha titllat de “sabotatge electoral” els problemes dels ciutadans que volen votar des d’altres països.  Bosch creu que la situació és “escandalosa” i “gravíssima”, i per aquest motiu ha enviat una carta al ministre d’Exteriors, Josep Borrell, reclamant-li que derogui el vot pregat i faci un “pas endavant” cap al vot electrònic. En aquest sentit, li demana “una millor gestió” del vot a l’estranger per a les eleccions municipals i europees. Les delegacions catalanes a l’estranger han registrat la missiva a les ambaixades espanyoles aquest dijous.

Summary: Bosch: “Als anys 80 es votava des de l’exterior amb més facilitat i molt més que ara”


El sindicat de funcionaris CSIF ha criticat aquest dilluns que l'Ajuntament de Barcelona exposa el 100% de la plantilla de la Guàrdia Urbana al coronavirus. El CSIF proposa afrontar els serveis amb la meitat de la plantilla i rellevar-se cada set, deu o quinze dies, cadascú en el seu torn. "D'aquesta manera es garantiria la prestació d'un servei públic de seguretat a la ciutadania amb eficiència i eficàcia, alhora que, des de la prevenció i la seguretat, protegim als empleats públics", diu en un comunicat. Alhora, CSIF critica el pla de contingència pel coronavirus per als agents, ja que considera les mesures preses del tot insuficients per no preservar l'àmbit familiar i personal dels agents. A més, l'Ajuntament pretén que les hores que els agents hagin de dedicar a la cura de menors, dependents, ancians o familiars amb afeccions pulmonars o d'alt risc vagin a compte dels policies. Per al CSIF, l'administració ha de ser "sensible" amb aquells casos justificats, perquè no vagin a treballar. "No oblidem que la policia és un col·lectiu de risc, i pot ser un transmissor. Aquest risc augmenta per la falta de previsió de l'administració en no dotar-los de materials adequats i no prendre les mesures de prevenció que són necessàries, i que encara no s'han pres. Per tant, no poden exposar-se i posar en perill la salut d'aquelles persones dependents al seu càrrec", conclou el comunicat.

Summary: El CSIF denuncia que l'Ajuntament de Barcelona exposa el 100% dels guàrdies urbans al coronavirus


Després d'inaugurar el Festival de cinema de Màlaga, el director Alex de la Iglesia estrena la seva nova pel·lícula 'El bar', un thriller còmic molt coral amb un repartiment format per Blanca Suárez, Mario Casas, Secun de la Rosa, Jaime Ordoñez, Carmen Machi, Terele Pávez, Joaquín Climent, Alejandro Awada, Jordi Aguilar i Diego Braguinsky. Aquesta setmana també s'estrena en català 'Un home anomenat Ove', pel·lícula que va estar nominada als Oscar del 2016 a millor pel·lícula de parla no anglesa i millor maquillatge, i l'actor Jake Gyllenhaal es posa a la pell d'un boxejador a 'Redención' en una història amb tocs de drama de superació.  De la Iglesia torna als cinemes dos anys després de 'Mi gran noche' i ho fa amb un thriller còmic que té lloc a l'interior d'un bar. A les nou del matí, un grup de persones absolutament heterogènia esmorza a un cafè al centre de Madrid. Un d'ells té presa i al sortir per la porta, rep un tret al cap. Tot i això, ningú s'atreveix anar a socorre'l, fins que se n'acaben adonant que estan atrapats al bar.   'Un home anomenat Ove', basat en el llibre de Fredrik Backman, s'estrena aquesta setmana Catalunya doblada al català i en altres casos subtitulada. Dirigida per Hannes Holm i protagonitzada per Rolf Lassgard, aquesta és la història d'un home de 59 anys, solitari, ressentit, rondinaire i que ha perdut la fe en el món i les persones. Tot i això canviarà quan arriben uns nous veïns a la casa del costat. La pel·lícula va estar nominada als Oscar del 2016 a la millor pel·lícula de parla no anglesa i millor maquillatge, i va guanyar el premi a la millor comèdia europea dels Premis de Cinema Europeu del 2016.  Un altre thriller que arriba als cinemes és 'La cura del bienestar' de Gore Verbinski amb Dane DeHaan, Jason Isaacs, Celia Imrie, Susanne Wuest i Mia Goth. En aquest film, a un jove i ambiciós executiu li encarreguen la missió de portar al director de la seva empresa a un idíl·lic i enigmàtic centre de benestar, situat a una àrea remota. Ben aviat però se n'adonarà que aquell no és un lloc tan plàcid i que els seus responsables guarden terrorífics secrets.   Jake Gyllenhaal a 'Redención' Una de les altres destacades de la setmana és 'Redención' d'Antoine Fuqua i protagonitzada per Jake Gyllenhaal, Forest Whitaker i Rachel McAdams. En aquest film, Billy 'El Grande' Hope, campió del món de boxa (Jake Gyllenhaal) ho ha aconseguit tot: una impressionant carrera, una bonica i enamorada esposa Maureen Hope (Rachel McAdams), una filla adorable (Oona Lawrence) i un estil de vida amb tot tipus de luxes. Però quan el seu mànager de tota la vida Jordan (50 Cent) l'abandona, Hope toca fons fins que troba un decadent gimnàs local: Tick Willis (Forest Whitaker). El francès Robert Guédiguian estrena a Espanya 'Una historia de locos' amb Ariane Ascaride, Grégoire Leprince-Ringuet, Simon Abkarian, Serge Avedikian , Razane Jammal y Syrus Shahidi. Aquest drama se situa a París, l'any 1981, on un jove marsellès d'origen armeni que es diu Aram fa volar en un atemptar el cotxe de l'ambaixador de Turquia a París. Gilles Tessier, qui passava en aquell moment en bicicleta, queda greument ferit. Aram fuig i s'uneix a l'Exèrcit d'Alliberament d'Armènia a Beirut. Anouch, la mare de l'Aram, visita a Gilles a l'hospital per demanar-li perdó i ell exigeix conèixer al que va fer l'atemptat. Un cop recuperat, anirà a Marsella a buscar venjança, però la família de l'Aram li dona la benvinguda i acaba quedant-se amb ells.  Arriba també a la gran pantalla la xilena 'Rara', de Pepa San Martín i interpretada per Mariana Loyola, Agustina Muñoz , Emilia Ossandón i Julia Lübbert. En aquest drama, Sara se sent rara en el seu cos que no para de canviar, i amb la seva família que ara inclou a la seva mare, la seva parella, el seu pare i la seva dona, i un gat petit que la seva germana va decidir adoptar. Tot canvia en el moment que el seu pare demana la custodia legal de la Sara i la seva germana.  'I am a hero' Per altra banda, s'estrena 'I am a hero', una pel·lícula de Shinsuke Sato i basada en el famós manga japonès que porta el mateix títol. El film, que ja va passar pel Festival de cinema de Sitges, té el Hideo, un mediocre dibuixant de manga com a protagonista. De cop i volta una epidèmia es comença a estendre per Japó convertint els infectats en monstres salvatges amb ganes de carn humana. Hideo es veu forçat a fugir de Tokio mogut per un instint de supervivència i a comprovar si és l'heroi que sempre ha somiat ser.

Summary: Alex de la Iglesia torna amb el thriller còmic 'El bar'


El conseller d'Empresa i Coneixement, Santi Vila, ha assegurat que "el marc de seguretat jurídica està garantit a Catalunya, més enllà de les inevitables turbulències". En una entrevista a RAC 1, Vila ha fet una crida a la tranquil•litat i a la "serenor" davant del fet que diverses empreses estan traslladant la seva seu social fora del país per la possibilitat que hi hagi una declaració d'independència. Per Vila, en aquestes decisions empresarials "va influir molt el discurs de Felip VI". El conseller ha dit que "no li agrada" que hi hagi ajuntaments que retirin els seus diners del Banc Sabadell, ja que entrar en una "espiral de boicots" seria perjudicial per a l'economia.  Després que diversos ajuntaments catalans -com el de Gironella o el de Sant Julià de Vilatorta- hagin fet públic que retiraran els seus diners del Banc Sabadell per haver traslladat la seu social a Alacant, Vila ha declarat: "Ho respecto però no m'agrada. És una decisió legítima però impulsiva". En aquest sentit, el conseller ha alertat que entrar en una "espiral de boicots" seria "perjudicial" per a l'economia. El conseller s'ha mostrat convençut que, si tothom actua "sensatament", l'economia no es ressentirà del procés polític. En relació al trasllat de seus, ha declarat: "No fem la bola grossa perquè aquesta és una estratègia partidista que dona bola a aquells que diuen que el món s'acaba".  El conseller ha assegurat que aquests dies el Govern manté moltes reunions amb representants empresarials per transmetre'ls un missatge de tranquil•litat.  Sobre el trasllat de les seus de Banc Sabadell i CaixaBank, ha argumentat que les empreses, en defensa dels seus clients i accionistes, "poden prendre les decisions que creguin oportunes". Es tracta d'un moment "desagradable" que "ens ha de preocupar", ha assenyalat. Però en cap cas s'està parlant de la marxa del negoci, les instal•lacions, l'activitat o el personal, sinó simplement d'un canvi de la seu social, ha recordat. El canvi de seu "té a veure amb enviar missatges tranquil•litzadors als mercats internacionals", ja que  "els diners no tenen bandera", ha dit. "Si algú té por a la vida, és els diners", ha afegit.

Summary: Vila garanteix "seguretat jurídica" i alerta que un "espiral de boicots" seria perjudicial per l'economia


Unió de Pagesos demana al Ministeri i al Departament d'Agricultura, després de l'anunci del govern espanyol de suspendre les regles fiscals i de despesa pública per al 2020 i 2021, que aprovin ajuts extraordinaris destinats a pal·liar les "importants pèrdues de renda" que estan patint aquest any pagesos i ramaders com a conseqüència de la crisi derivada de la covid-19, però també per l'evolució dels preus percebuts pels productors al mercat i que han fet minvar significativament els ingressos. El sindicat recorda la possibilitat que habilita la Unió Europea per tal que els estats puguin articular ajudes als productors agraris i que aquests obtinguin el suport, com altres sectors, per estar en condicions d'emprendre la recuperació. Durant aquest any 2020, s'ha agreujat la situació econòmica de moltes explotacions agrícoles i ramaderes catalanes, que han vist com les dificultats derivades de la covid-19 al canal HORECA (hostaleria, restauració i cafeteries) i al sector de la flor i planta ornamental, més diverses adversitats climàtiques i malalties, així com l'evolució dels preus percebuts pels productors al mercat, han fet minvar significativament els ingressos de molts pagesos. Especialment, els viticultors, els productors d'avellana i d'ametlla, els productors d'oli i els de fruita dolça, com a orientacions agrícoles, però també els ramaders del boví, de l'oví i cabrum i els productors de mel, són els que estan patint enguany una situació més complicada.   A més, des de l'organització agrària proposen al Ministeri d'Agricultura que modifiqui el Marc Estatal de Desenvolupament Rural 2014-2020, per "fer útil el mecanisme d'aprofitament dels fons no gastats per altres comunitats autònomes", ja que "a l'Estat hi ha diverses autonomies amb baixa execució dels seus programes de desenvolupament rural i a hores d'ara aquests fons de la UE ja estan en perill de perdre's per no ser utilitzats", segons Unió de Pagesos.  Per això, l'organització reclama al Ministeri aquesta modificació i estableixi que no sigui necessari retornar els diners obtinguts mitjançant aquest mecanisme. Actualment el Pla de Desenvolupament Rural de Catalunya (PDR) es troba a la pràctica compromès íntegrament i, en cas que es poguessin aprofitar fons no gastats per altres autonomies, sense modificar l'esmentat mecanisme, "Catalunya estaria en una situació que no hi pot accedir perquè no es podrien retornar".   Unió de Pagesos remarca la "perillosa i irresponsable demagògia de determinades organitzacions professionals", que "tot i conèixer la falta de marge econòmic del PDR de Catalunya per encabir més ajudes aquest 2020, insisteixen en reclamar que el pressupost s'obtingui del PDR català". Segons UP, aquestes mateixes organitzacions van acceptar en l'època del ministre Cañete el mecanisme del Marc Estatal de Desenvolupament Rural 2014-2020 que "ara no permet aprofitar a Catalunya els fons de la UE no usats a l'Estat per les autonomies amb baixa execució".

Summary: Unió de Pagesos demana mesures de xoc per a les explotacions agràries més afectades per la crisi de la covid-19


El nombre de persones registrades a l'abril a les llistes del Servei d'Ocupació de Catalunya (SOC) a Barcelona es va situar en 292.437 persones, 8.353 aturats menys que al març, el 2,78% menys. Aquesta caiguda de l'atur a l'abril a Barcelona és la més baixa en aquest mes en els últims quatre anys. En l'últim any, el nombre de desocupats s'ha reduït de 22.717 persones, el 7,21% menys. Barcelona encadena 58 mesos de descensos de l'atur en termes anuals, des del juliol del 2013. En relació amb els afiliats a la Seguretat Social a les comarques barcelonines, la mitjana a l'abril s'ha situat en 2.549.324 treballadors, 15.843 persones més que al març, el 0,63% més, i 79.480 treballadors més que fa un any, el 3,22%. Amb aquesta xifra de persones afiliades a la Seguretat Social a l'abril, Barcelona registra la xifra més gran d'afiliats en qualsevol mes des del juliol del 2008 (2.578.354).

Summary: L'atur cau de 8.353 persones a l'abril a Barcelona, el descens més baix en aquest mes des del 2014


La líder de Cs a Catalunya assegura que molts constitucionalistes se senten "abandonats i indignats" ACN Barcelona.-La líder de Cs a Catalunya, Inés Arrimadas, ha denunciat que el president del govern espanyol, Pedro Sánchez, "intenta beneficiar els que han trencat la convivència". D'aquesta manera, ha valorat a través del seu compte de Twitter que l'Advocacia General de l'Estat, que depèn orgànicament del Ministeri de Justícia, acusarà aquest divendres els líders independentistes de sedició i malversació de fons, però no de rebel·lió. "Avui molts catalans constitucionalistes ens sentim abandonats i indignats", ha afegit la cap de l'oposició a Catalunya, per després lamentar que el president espanyol sigui capaç "de qualsevol cosa" per seguir a la Moncloa.

Summary: Arrimadas denuncia que Sánchez intenta "beneficiar" els que han trencat la convivència


Alberto Fernández Díaz, president del Grup Popular a l’Ajuntament de Barcelona, ha exigit a l’alcaldessa de la ciutat, Ada Colau, que presenti l’auditoria sobre la societat mixta d’aigües Barcelona a la qual es va comprometre en accedir al càrrec. Fernández ha explicat que el juliol del 2015 Colau va prometre impulsar una auditoria econòmica, financera i jurídica per avaluar la situació de la societat, una auditoria que, segons Fernández Díaz, encara no s’ha fet. Després de la sentència del TSJC que anul·la l’empresa mixta per irregularitats en la concessió que es va fer el 2012, abans del mandat de Colau, Díaz ha acusat l’alcaldessa d’“opacitat”. Fernández explica que després de nou mesos l’auditoria no s’ha presentat i lamenta que l’equip de govern municipal no ha informant de si s’ha encarregat. Per això el líder popular considera que l’alcaldessa de Barcelona manté una actitud d’”opacitat absoluta” a l’entorn d’aquest tema i veu “sorprenent” que hagin estat “primer els tribunals” els que han “resolt” el procediment.   El popular també ha recordat que ICV, que forma part de Barcelona en Comú, va votar el 2013 en contra de la societat mixta i de l’adjudicació, però que tot i això es va mantenir al govern metropolità. Fernández Díaz ho considera una “hipocresia”. Finalment, Alberto Fernández Díaz ha reclamat “garanties” perquè sigui quina sigui la resolució judicial no tingui “impacte” en el rebut de l’aigua que han de pagar els consumidors.

Summary: Fernández Díaz exigeix a Colau l’auditoria d’aigües Barcelona a la qual es va comprometre en arribar a l’alcaldia


El tercer premi de la rifa de Nadal, el 4211, ha esquitxat Catalunya amb una sèrie venuda a Gavà i deu dècims venuts en diferents administracions de la ciutat de Barcelona. També s'han venut dos dècims a Blanes i dos més en dos punts diferents de Girona. Els altres bitllets s'han repartit des de l'Hospitalet de Llobregat, El Masnou, Pallejà, Sant Boi de Llobregat, Santa Eugènia de Berga, Terrassa, Lloret de Mar i Camarles. En aquests casos, cada administració ha col·locat un sol dècim. A l'Estat s'han venut 45 sèries d'aquest tercer premi a Miranda de Ebro (Burgos), 15 a Viver (Castelló) i 23 a Tudela (Navarra). Aquest premi està dotat amb 500.000 per sèrie, 50.000 per dècim i 2.500 euros per euro jugat.

Summary: El tercer premi de la rifa de Nadal, el 4211, esquitxa Catalunya amb una sèrie a Gavà i catorze dècims a Barcelona


La novena edició del Gran Recapte d'Aliments continua aquest dissabte la segona i darrera jornada de la campanya. Aquest s'espera que sigui el dia més fort de la iniciativa, que té 2.700 punts de recollida arreu de Catalunya. A les portes dels mercats i supermercats es tornen a situar, per torns, fins a 27.000 voluntaris, que es dirigeixen als compradors per demanar la seva col·laboració omplint una de les bosses que se'ls facilita i on se'ls demana que comprin oli, conserves de peix o de carn, llet, o verdures i llegums cuites en pots de vidres o llaunes. El Banc d'Aliments confia acumular "tones de solidaritat", traduïdes en 4.300 tones d'aliments entre divendres i dissabte, una xifra semblant a la de l'any passat.

Summary: El Gran Recapte continua acumulant "tones de solidaritat" en la segona jornada de la campanya


Els viatgers continuaran el trajecte per carretera ACN Tàrrega.-La manca de subministrament elèctric ha obligat un tren de la línia R12 a aturar-se entre Cervera i Tàrrega i a evacuar 16 passatgers, que hauran de continuar el trajecte per carretera, segons ha informat la companyia Renfe. El comboi havia sortit a les 7.35 h de Cervera i tenia prevista l’arribada a Lleida a les 8.28. Tretze minuts després de la sortida, però, el tren s’ha quedat sense subministrament quan es trobava a uns dos quilòmetres de Tàrrega. Fins al lloc, s’hi ha desplaçat una dotació dels Bombers de la Generalitat per col·laborar en les tasques d’evacuació dels passatgers. Per la seva banda, Protecció Civil ha activat la prealerta del pla Ferrocat arran de la incidència.

Summary: Aturat per manca de subministrament elèctric un tren de l’R12 amb 16 passatgers entre Cervera i Tàrrega